CELEX: 62007FO0132
Language: el
Date: 2009-09-17
Title: Διάταξη του Δικαστηρίου Δημόσιας Διοίκησης (δεύτερο τμήμα) της 17ης Σεπτεμβρίου  2009. # Guido Strack κατά Επιτροπής των Ευρωπαϊκών Κοινοτήτων. # Υπαλληλική υπόθεση - Ενσταση απαραδέκτου. # Υπόθεση F-132/07.

ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ 
      (δεύτερο τμήμα) 
      της 17ης Σεπτεμβρίου 2009 
      Υπόθεση F-132/07
      Guido Strack
      κατά
      Επιτροπής των Ευρωπαϊκών Κοινοτήτων
      «Υπαλληλική υπόθεση – Παρεμπίπτοντα ζητήματα – Ένσταση απαραδέκτου – Διαδικασία εκδόσεως ερήμην αποφάσεως»
      Αντικείμενο: Προσφυγή, ασκηθείσα δυνάμει των άρθρων 236 ΕΚ και 152 ΑΕ, με την οποία η Επιτροπή προέβαλε, με χωριστό δικόγραφο, στο πλαίσιο
         προσφυγής που άσκησε ο G. Strack στις 22 Οκτωβρίου 2007, πρότεινε ένσταση απαραδέκτου κατά της εν λόγω προσφυγής σύμφωνα με
         το άρθρο 78 του Κανονισμού Διαδικασίας.
      
      Απόφαση: Το αίτημα της Επιτροπής να κριθεί η προσφυγή απαράδεκτη είναι παραδεκτό. Το αίτημα του προσφεύγοντος για έκδοση ερήμην αποφάσεως
         απορρίπτεται. Το αίτημα της Επιτροπής να κριθεί η προσφυγή απαράδεκτη θα εξεταστεί κατά τη συζήτηση επί της ουσίας. Το Δικαστήριο
         Δημόσιας Διοίκησης επιφυλάσσεται ως προς τα δικαστικά έξοδα.
      
      Περίληψη
      Διαδικασία – Παραδεκτό των διαδικαστικών εγγράφων – Ένσταση απαραδέκτου προβαλλόμενη μετά τη χορήγηση παρατάσεως της προθεσμίας
            για την κατάθεση του υπομνήματος αντικρούσεως – Παραδεκτό
      (Κανονισμός Διαδικασίας του Πρωτοδικείου, άρθρα 39 και 78)
      Στην περίπτωση στην οποία το Δικαστήριο Δημόσιας Διοίκησης κάνει δεκτό αίτημα της καθής για παράταση της προθεσμίας καταθέσεως
         του υπομνήματος αντικρούσεως, το γεγονός ότι η καθής, προ της εκπνοής της νέας προθεσμίας, προβάλλει ένσταση απαραδέκτου δυνάμει
         του άρθρου 78 του Κανονισμού Διαδικασίας του Δικαστηρίου Δημόσιας Διοίκησης αντί να καταθέσει υπόμνημα αντικρούσεως που να
         περιέχει εκτιμήσεις επί της ουσίας της υποθέσεως δεν μπορεί να θέσει εν αμφιβόλω την τήρηση των σχετικών διατάξεων του εν
         λόγω κανονισμού όσον αφορά την υποβολή του αιτήματος παρατάσεως ούτε να οδηγήσει στο συμπέρασμα ότι το αίτημα αυτό υποβλήθηκε
         καταχρηστικώς.
      
      Ειδικότερα, το Δικαστήριο Δημόσιας Διοίκησης, παρατείνοντας την προθεσμία καταθέσεως του υπομνήματος αντικρούσεως πριν εκπνεύσει
         η προθεσμία που τάσσει το άρθρο 78 του εν λόγω Κανονισμού Διαδικασίας για την προβολή ενστάσεως απαραδέκτου, έκρινε σιωπηρώς
         ότι η καθής δύναται να προβάλει ένσταση απαραδέκτου με χωριστό δικόγραφο ή να υποβάλει υπόμνημα αντικρούσεως εντός της νέας
         προθεσμίας καταθέσεως. Συναφώς, το γεγονός ότι η δυνατότητα παρατάσεως της προθεσμίας του προαναφερθέντος άρθρου 78 δεν προβλέπεται
         ρητώς σε καμία διάταξη δεν σημαίνει ότι, στην περίπτωση που η παράταση χορηγήθηκε προ της εκπνοής της προθεσμίας αυτής, ο
         διάδικος δεν έχει τη δυνατότητα να προβάλει ένσταση απαραδέκτου με χωριστό δικόγραφο προ της εκπνοής της νέας προθεσμίας καταθέσεως.
      
      (βλ. σκέψεις 10 και 12)
      Παραπομπή:
      ΠΕΚ: 10 Ιουλίου 2002, T‑387/00, Comitato organizzatore del convegno internazionale κατά Επιτροπής, Συλλογή 2002, σ. II‑3031,
         σκέψη 35